FMJAM

**FM JAM**, ponekad stilizirano kao **fmjam**, bosanskohercegovačka je izdavačka kuća i muzički pokret (kolektiv) iz Tuzle. Nastao je iz potrebe širenja hip-hop kulture u Bosni i Hercegovini, prvobitno kao radijska emisija koju su kreirali Emir Alagić (DJ Soul) i Erol Tahirović.

## Historija 
### 1999–2000. 
FM JAM je nastao 13. decembra 1999. kao radijska emisija na tuzlanskom Kameleon radiju, čiji su voditelji bili Emir Alagić (DJ Soul) i Erol Tahirović. Kroz emisiju je predstavljena hip-hop kultura i muzika i ostvareni su prvi kontakti sa lokalnim umjetnicima. Ekipi se ubrzo pridružuju AOG graffiti crew, rep grupa Dirty Angelz, breakdance ekipa Dirty Angelz, bend Defence i brojni drugi. Tokom 2000. nastaju prvi demo snimci Ede Maajke, Dirty Angelza, Hamze, Frenkija. Iste godine Edo Maajka i DJ Soul pokreću inicijativu za formiranje zajedničke grupe Disciplinska Komisija. U tom periodu FM JAM organizuje i svoje prve koncerte i zabave.

### 2000–2001. 
Prve hip-hop zabave u organizaciji FM JAM-a održavaju se početkom 2000. u raznim tuzlanskim klubovima. Širenjem područja slušanosti Kameleon radija, ostvaruju se kontakti sa hip-hop izvođačima širom BiH; putem portala *fmjam.com* dolazi do dodatne popularizacije ove kulture u BiH, regiji, i kod bh. populacije u inostranstvu. Erol Tahirović nastavlja školovanje u Mostaru, te u tom gradu pokreće ogranak radio emisije koji traje narednih par godina. Tokom ovog perioda desetine izvođača dobijaju priliku da svoj rad predstave širokom spektru publike putem radiostanica i web-portala. Ovo dovodi do prvih međusobnih saradnji brojnih izvođača, te nastanku po prvi put organizovane i ujedinjene hip-hop scene Bosne i Hercegovine.

### 2001–2008. 
Sljedećih godina FM JAM izvođači počinju izdavati svoje solo albume. Godine 2002, hrvatska izdavačka kuća Menart objavljuje prvi album Ede Maajke, te se saradnja nastavlja i u narednim godinama objavljivanjem albuma izvođača Frenkija i grupe Defence. Pored rada na albumima, u ovim godinama dolazi i do brojnih sporednih aktivnosti. FM JAM u Tuzli organizuje prvi domaći hip-hop festival Unity, koji iz godine u godinu okuplja izvođače iz BiH i regije. Festival Unity prestaje se održavati 2010. FM JAM izvođači osvajaju muzičke nagrade i nominacije na manifestacijama Porin, Davorin, MTV Europe Music Awards, Zlatna Koogla, Crni Mačak. Edo Maajka 2003. postaje glavni protagonista dokumentarnog filma *Trajno nastanjeni stranac*, a 2007. dokumentarnog filma *Sevdah o rodama*. Godine 2003. objavljuje naslovnu pjesmu i videospot za film *Ljeto u zlatnoj dolini* reditelja Srđana Vuletića. Iste godine FM JAM učestvuje u produkciji prve bh. rep opere *Prosjačka Opera* u režiji Branka Šimića. Za ovu priliku Edo Maajka je prilagodio tekstove Bertholda Brechta domaćim prilikama, a DJ Soul je producirao veći dio muzike te radio na prilagodbi pozorišne izvedbe u hip-hop stilu. U predstavi su učestvovali i drugi muzički producenti iz BiH i Hrvatske, a glumačku postavu sačinjavali su studenti završnih godina Akademija dramskih umjetnosti iz Banje Luke i Tuzle. Godine 2006. Edo Maajka se pojavljuje i kao glas u animiranim filmovima i njihovim nastavcima *Legenda o medvjedu* (2003), *Žuta minuta* (2005), *Ledeno doba 2: Zatopljenje* (2006). Frenkie izdaje album *Odličan CD* (2005) sa kojim osvaja nagradu Davorin za najbolju muzičku suradnju na pjesmi "Hajmo ih rušit'&thinsp;" s Edom Maajkom, te nagradu Zlatna Koogla za najboljeg novog izvođača. Pjesma "Soundtrack" s ovog albuma pojavljuje se u holivudskom filmu *Nevjerovatni Hulk*, a FM JAM ekipa pozvana je na premijeru filma na Sarajevo Film Festival. Godine 2006. Frenkie se aktivno uključuje u promociju aktivističkog pokreta DOSTA! te izdaje istoimeni album, a svi prihodi donirani su pokretu. Bend Defence u kojem je Edo Maajka započeo karijeru 2006. godine za Menart/Hayat objavljuje prvi domaći reggae album *Baga Music*. Iste godine Moonjah i DJ Soul osnivaju Baga Sound, DJ duo koji se bavi produkcijom, organizacijom evenata i promocijom reggae kulture.

### 2008–2014. 
Radioemisija FM JAM prestaje se emitovati na Kameleon radiju, te prelazi na emitovanje na državni radio BH Radio 1. Sa krajem 2012. DJ Soul u potpunosti prestaje sa kreiranjem radio emisije FM JAM, te se u potpunosti posvećuje promociji izvođača. Pored stalnih koncertnih aktivnosti Edo Maajka objavljuje i albume *Balkansko a naše* (2008), *Spomen ploča* (2010), *Štrajk mozga* (2012). Frenkie objavljuje *Pokreni se* (EP, 2008) *Protuotrov* (2009), *Featuring mixtape* (2010), *Troyanac* (2012). Također predstavlja Bosnu i Hercegovinu na internacionalnom albumu *Diversidad: The Experience* (2011). Uz album Protuotrov objavljen je i dokumentarni film *Who The Fuck Is Frenkie*. Početkom 2009. radi muziku za predstavu *Mortal Kombajn* u režiji Dine Mustafića. Godine 2013. proglašen je za *Best MTV Adria Act*, nakon kampanje u koju su se uključile brojne javne ličnosti i publika iz cijele regije. Dokumentarni film *Pismo* (2013) rediteljice Ade Sokolović inspirisan je Frenkijevom pjesmom "Pismo Milanu". Edo Maajka je 2013. za nagradu Porin nominovan za najbolji album klupske glazbe sa albumom *Štrajk Mozga*, kao i za najbolju vokalnu saradnju u pjesmi "Šta će reć'&thinsp;", sa Arsenom Dedićem.

### 2014– 
Početkom 2014. FM JAM-u se priključuju DJ i producent Indigo iz Tuzle, reper Kontra iz Sarajeva, te reperica Sassja iz Tuzle. Zlatan Hajlovac – Kontra za FM JAM izdaje solo album *Igra riječi* (2014), a Sassja sa izdavačkom kućom Menart potpisuje ugovor za snimanje prvog albuma *Taktički praktično* (2015). Frenkie objavljuje album *DNA* (2014), koji je prvo izdanje u Bosni i Hercegovini koje je objavljeno isključivo na gramofonskoj ploči. Muziku za album je radio domaći producent Billain, čija se produkcija pojavljuje i na mnogim ranijim FM JAM-ovim izdanjima. Album je ponuđen publici za besplatno skidanje na globalno popularnoj stranici *Red Bull*. Sa ovim proizvođačem energetskih napitaka Frenkie i DJ Soul sarađuju krajem 2014. kao domaćini velikog muzičkog događaja "Red Bull Soundclash" u Zenici. Godine 2015. objavljen je prvi Frenkijev album najvećih hitova *Reexperience*, na kojem se nalaze dvije nove pjesme "Film" i "SCA". Tokom 2015. godine objavljena su dva dokumentarna filma: *Stani na put* i *Soul Train*. Film *Stani na put* je dokumentarac muzičke televizije MTV Adria u režiji Nemanje Đerića. Kroz film se pored drugih balkanskih muzičara – Edo Maajka, Frenkie, DJ Soul i Kontra prisjećaju vremena nastanka regionalne hip-hop scene. *Soul Train* je dokumentarac o FM JAM-u u režiji Nermina Hamzagića; prati putovanje vozom peterice bh. hip-hopera, DJ-eva i producenata kroz cijelu zemlju i njihove susrete sa muzičarima koji se bave potpuno drugačijim vrstama muzike. Godine 2016. Frenkie, Kontra i Indigo predstavljaju svoj prvi zajednički album *Putanja* objavljen za Universal Music. Album je sniman u Berlinu, a njegovo snimanje je dokumentovao fotograf i videoreditelj Mario Ilić. Poslije dva projekta, pomenutog u Berlinu i drugog u Tokiju, Frenkie, Kontra i Indigo kao članovi ekipe FM JAM bili su nekoliko mjeseci na snimanju trećeg internacionalnog projekta; u pitanju je losanđeleski album *20/20* rađen također u Red Bullovom studiju.

## Izdanja 
## Izvođači 
;Trenutni
* Frenkie
* Kontra
* Sassja
* Hza
* DJ Soul
* Defence
* Baga Sound
* Indigo

;Bivši
* Edo Maajka (bio član kolektiva do sredine novembra 2019)

## Reference
## Vanjski linkovi 
* 

Kategorija:Bosanskohercegovačke diskografske kuće
Kategorija:Hip hop
Kategorija:Muzika u Tuzli
Kategorija:Kompanije iz Tuzle